**ΓΥΜΝΑΣΤΙΚΟΣ ΣΥΛΛΟΓΟΣ ΑΓΙΑΣ ΠΑΡΑΣΚΕΥΗΣ**

**ΧΩΡΟΣ ΑΘΛΗΤΙΚΩΝ ΕΓΚΑΤΑΣΤΑΣΕΩΝ ΣΤΟ ΟΤ 451 - ΑΘΛΗΤΙΣΜΟΣ ΚΑΙ ΠΕΡΙΒΑΛΛΟΝ ΠΑΝΕ ΜΑΖΙ**

**1. Η ΠΡΟΤΑΣΗ ΤΟΥ ΔΗΜΟΥ**

**Χαιρετίζουμε την ύπαρξη πρότασης χωροθέτησης των δημοτικών αθλητικών εγκαταστάσεων στο ΟΤ 451 στα Πευκάκια.**

Είναι η πρώτη φορά , εξ όσων γνωρίζουμε , που ο Δήμος θέτει μία τέτοια πρόταση σε δημόσια διαβούλευση, γεγονός που από μόνο του **αποτελεί μια θετική εξέλιξη στα αθλητικά πράγματα της πόλης μας.**

**2. ΝΑ ΜΗΝ ΕΓΚΑΤΑΛΕΙΦΘΕΙ ΤΟ ΠΡΟΠΟΝΗΤΗΡΙΟ ΣΤΟ «ΣΤ. ΚΩΤΣΗΣ»**

Γνωρίζουμε όλοι μας πολύ καλά ότι η πρόταση αυτή , μέχρι να υλοποιηθεί στο σύνολό της και να αποδοθεί για χρήση στους κατοίκους γενικά και στην αθλούμενη νεολαία ειδικώτερα, θα παρέλθει χρόνος πολύς. Στην Ελλάδα ζούμε και εμείς.

**Καλούμε λοιπόν την Δημοτική Αρχή να εντείνει τις προσπάθειές της για την ανέγερση προπονητήριου στο «Στ. Κώτσης», μέσα στην περίοδο 2020-21 .**

Είναι έργο μικρό και άρα μικρού κόστους, δεν προορίζεται για αγώνες, είναι μέσα σε θεσμοθετημένο αθλητικό χώρο και επί πλέον θα μπορεί να εξυπηρετήσει τις ανάγκες του ΠΑΟΔΑΠ για ποικίλα αθλητικά προγράμματα σε κλειστό χώρο( σχολεία, δημότες, ρυθμιστική γυμναστική, παλαίμαχοι κλπ.).

Η συζήτηση λοιπόν για το ΟΤ 451 να μην γίνει αφορμή ή πρόφαση για να εγκαταλειφθεί το προπονητήριο, το οποίο όλοι οι μέχρι σήμερα Δήμαρχοι το υποσχέθηκαν , αλλά έμειναν στα λόγια. Ελπίζουμε ότι η σημερινή Δημοτική Αρχή – που και αυτή πρόσφατα το υποσχέθηκε δημόσια στην Χριστουγεννιάτικη γιορτή του ΓΣΑΠ στις 15/12/19 - δεν θα το ξεχάσει.

**3. ΒΑΣΙΚΕΣ ΑΡΧΕΣ ΣΧΕΔΙΑΣΜΟΥ**

Για να μπορέσει να υλοποιηθεί η οποιαδήποτε χωροθέτηση των αθλητικών εγκαταστάσεων στο ΟΤ 451 πρέπει να τηρηθούν οι κατωτέρω βασικές αρχές:

 Να τηρηθεί η πολεοδομική και περιβαλλοντική νομιμότητα

 Να σχεδιαστεί στην βάση οικολογικών προτύπων, όσον αφορά την αξιοποίηση των ενεργειακών πηγών( ηλιακή ενέργεια, γεωθερμία, αξιοποίηση ομβρίων και υπόγειων υδάτων)

 Ο σχεδιασμός των κτηρίων να πληροί τις απαιτήσεις του σύγχρονου νομικού και τεχνικού οπλοστασίου για σχεδόν μηδενική κατανάλωση ενέργειας

 Να ληφθεί μέριμνα για να κρατηθεί το κόστος σε λογικά επίπεδα

 Να υπάρξει σχεδιασμός για ένταξη του έργου στα σύγχρονα χρηματοδοτικά προγράμματα (ΕΣΠΑ, ΣΔΙΤ, κλπ.)

**4. ΕΙΔΙΚΟΤΕΡΕΣ ΕΠΙΣΗΜΑΝΣΕΙΣ**

 Καλύπτονται οι βασικές αθλητικές ανάγκες και χώροι, φοβόμαστε όμως ότι **η διάταξη των εγκαταστάσεων είναι αρκετά πυκνή**, με αποτέλεσμα να δημιουργούνται σοβαρά ερωτηματικά για το προβλεπόμενο πράσινο. **Πιστεύουμε ότι αθλητισμός και περιβάλλον (πρέπει να) είναι συμπληρωματικά μεγέθη και όχι αντικρουόμενα.**

Ειδικά οι πεζόδρομοι και οι χώροι κυκλοφορίας δεν εξασφαλίζουν, ούτε αναψυχή των κατοίκων, ούτε την ασφάλεια των εγκαταστάσεων, με αποτέλεσμα να είναι δυσχερής ακόμα και η διέλευση των ασθενοφόρων και των πυροσβεστικών οχημάτων.

Εάν, για την διασφάλιση των περιβαλλοντικών δεσμεύσεων, πρέπει να μειωθεί ο αριθμός των αθλητικών εγκαταστάσεων, εμείς θα προτείναμε να μείνει μόνο ένα ανοικτό γήπεδο μπάσκετ, αντί των τριών που προβλέπονται, να μην προβλεφθούν γήπεδα beach volley, οι δε λοιποί χώροι (ποδόσφαιρο, τέννις) να προβλεφθούν με τις ελάχιστες εκ των κανονισμών διαστάσεις και αριθμό.

 Ειδικά για την κυκλοφορία πρέπει να εξασφαλιστεί η προσέγγιση των εγκαταστάσεων με την **χρήση ποδηλάτου**.

 **Να προβλεφθεί Κτήριο Διοίκησης**, απολύτως απαραίτητο τόσο για την λειτουργία ενός αθλητικού κέντρου τέτοιου μεγέθους, όσο και για την κοινωνική και πολιτιστική ζωή της περιοχής.

 **Να προσαρμοστούν οι εγκαταστάσεις στο εδαφικό ανάγλυφο.**

Η υψομετρική χωροθέτηση όλων των εγκαταστάσεων στο χαμηλότερο επίπεδο όλου του τετραγώνου, σε συνδυασμό με τη**ν** ύπαρξη μεγάλων υψομετρικών διαφορών που φθάνουν και τα 7,50μ. **οδηγεί σε εκτίναξη του κόστους κατασκευής .**

Για παράδειγμα το **Κλειστό γυμναστήριο μπάσκετ-βόλεϊ βρίσκεται βυθισμένο περίπου 5,00μ. από την οδό Βικέλα**, οπότε οδηγούμαστε αναπόφευκτα στην κατασκευή ογκώδους και δαπανηρού τοιχείου αντιστήριξης στην ρυμοτομική γραμμή της Βικέλα. Εάν μάλιστα προβλεφθεί και υπόγειο στο κλειστό- όπως ελέχθη από υπεύθυνα χείλη-, τότε η διαφορά της στάθμης με την οδό Βικέλα θα φθάσει τα 10.00μ.(!)

Το κόστος φοβούμαστε ότι θα είναι απαγορευτικό χωρίς αποχρώντα λόγο, **εκτός αν θεωρήσουμε ως αποχρώντα λόγο την κατασκευή ενός … τοίχου αναρρίχησης,** όπως προτείνει η τεχνική υπηρεσία!

Όμως και το αισθητικό αποτέλεσμα της μεγάλης αυτής βύθισης θα είναι πολύ κακό. Η καλαισθησία του τελικού αποτελέσματος πρέπει να αποτελεί μέλημά μας, με κύριο στόχο την αναβάθμιση του οικιστικού περιβάλλοντος της περιοχής.

 Όσον αφορά το γήπεδο σε συνέχεια του κλειστού, το οποίο

προβλέπεται να είναι κλειστό , αλλά **τύπου «τέντας»,** εκφράζουμε τις επιφυλάξεις μας , λόγω της εμπειρίας που διαθέτουμε από άλλα τέτοια γήπεδα που τα έχουμε βιώσει τόσο χειμώνα, όσο και καλοκαίρι. Οι κλιματικές και αγωνιστικές συνθήκες είναι πολύ κακές, ακόμα και αν έχουν εξοπλιστεί με πανάκριβες εγκαταστάσεις αερισμού-κλιματισμού.

**5. ΕΠΙΛΟΓΟΣ**

Κλείνοντας τις απόψεις μας σε αυτήν την πρώτη φάση του διαλόγου, θα θέλαμε να τονίσουμε ξανά την μεγάλη σημασία που δίνουμε στην τήρηση της νομιμότητας και στο σεβασμό στο περιβάλλον. Το έργο θα δώσει πνοή στην πόλη, στην περιοχή και στην αθλούμενη νεολαία.

**Δεν επιτρέπεται να αποτύχει.**

Με εκτίμηση